164 Die Warren Kommissie van Ondersoek het in 1964 bevind dat Lee Harvey Oswald alleen opgetree het en so die bevindings van die ondersoek deur die FBI en die Dallas-polisie bevestig. Oswald het lank in Rusland gewoon, was met ’n Russiese vrou getroud en het Marxisme aangehang. Die kommissie het daarvan uitgegaan dat sy motief om Kennedy te vermoor teen die agtergrond van die Kuba-krisis polities geïnspireerd was. John Stockwell, ’n voormalige CIA-agent, beweer egter dat die CIA na die fiasko van die Bay of Pigs ’n komplot gesmee het om Kennedy te vermoor. Volgens hom was daar ’n klandestiene sameswering tussen die CIA, die anti-Castro Kubaanse uitgewekenes en die mafia. Klaarblyklik het hulle Oswald gehuur om die sluipmoord uit te voer om later ’n sondebok te hê. Kennedy is blykbaar getref deur skote uit verskeie rigtings en sy voertuig was vol koeëlgate. Stockwell beskryf in besonderhede hoe bewysstukke vernietig of gemanipuleer is om dit te laat lyk asof die sluipmoord net deur Oswald uitgevoer is. (Sien Stockwell 1991:121-8.) Chris Hani, leier van die SAKP, is op 10 April 1993 voor sy huis in Boksburg doodgeskiet deur Janusz Waluz, ’n Poolse immigrant wat sterk gekant was teen kommunisme. Hy was ’n lid van die verregse AWB. Clive Derby-Lewis, ’n parlementslid van die Konserwatiewe Party, het sy pistool vir Waluz geleen. Beide is skuldig bevind op ’n aanklag van moord. Dit is destyds beweer dat die sluipmoord ’n verregse komplot was om demokratiese verhandelinge te torpedeer. Daar is egter allerhande stories in omloop dat Joe Modise (ANC) ook by die komplot betrokke was en die sluipmoordenaar laat weet het wanneer Hani se lyfwagte nie aan diens was nie. Daar word beweer dat Modise Hani as ernstige mededinger vir Thabo Mbeki om Mandela op te volg uit die weg wou ruim. (Sien Johnson 2009:20-43.)